ΣΧΕΔΙΟΝ ΠΡΟΓΡΑΜΜΑΤΟΣ

ΠΑΤΡΙΑΡΧΙΚΗΣ ΕΠΙΣΚΕΨΕΩΣ (29/5ου - 01/6ου - 2022)

ΕΙΣ ΤΗΝ ΙΕΡΑΝ ΜΗΤΡΟΠΟΛΙΝ ΝΕΑΣ ΚΡΗΝΗΣ & ΚΑΛΑΜΑΡΙΑΣ

Κυριακή 29-05-2022:

19:00 μ.μ. - 20:30 μ.μ. Ὑποδοχή - Δοξολογία.

* Ὑποδοχή τῆς Α.Θ.Π. τοῦ Οἰκουμενικοῦ Πατριάρχου κ.κ. Βαρθολομαίου καί τῆς τιμίας συνοδείας Αὐτοῦ, εἰς τήν συμβολήν τῶν ὁδῶν Κομνηνῶν καί Μεταμορφώσεως, ὑπό τοῦ Μητροπολίτου Νέας Κρήνης καί Καλαμαριᾶς κ. Ἰουστίνου, τῶν Δημάρχων Καλαμαριᾶς καί Θερμαϊκοῦ κ.κ. Ἰωάννου Δαρδαμανέλη καί Γεωργίου Τσαμασλῆ, τοῦ Ἱεροῦ Κλήρου, τῶν Ἀρχῶν καί τοῦ εὐσεβοῦς πληρώματος τῆς Ἱερᾶς Μητροπόλεως Νέας Κρήνης καί Καλαμαριᾶς. Προσφώνησις ὑπό τοῦ Δημάρχου Καλαμαριᾶς κ. Ἰωάννου Δαρδαμανέλη. Ἀντιφώνησις ὑπό τοῦ Παναγιωτάτου Οἰκουμενικοῦ Πατριάρχου κ.κ. Βαρθολομαίου.
* Ἀποκαλυπτήρια εἰκονογραφίας, ἀφιερωμένης εἰς τήν ἔλευσιν τοῦ Οἰκουμενι-κοῦ Πατριάρχου κ.κ. Βαρθολομαίου, ἐντός τοῦ Ἱεροῦ Μητροπολιτικοῦ Ναοῦ τῆς Θείας Μεταμορφώσεως τοῦ Σωτῆρος Καλαμαριᾶς.
* Ἐπίσημος Δοξολογία εἰς τόν Ἱερόν Μητροπολιτικόν Ναόν τῆς Θείας Μετα-μορφώσεως τοῦ Σωτῆρος Καλαμαριᾶς. (1)

Προσφώνησις ὑπό τοῦ Περιφερειάρχου Κεντρικῆς Μακεδονίας κ. Ἀποστόλου Τζιτζικώστα.

Προσφώνησις ὑπό τοῦ Μητροπολίτου Νέας Κρήνης καί Καλαμαριᾶς κ. Ἰουστίνου.

Ἀντιφώνησις ὑπό τοῦ Παναγιωτάτου Οἰκουμενικοῦ Πατριάρχου κ.κ. Βαρθολομαίου.

20:30 μ.μ. - 21:30 μ.μ. Δημαρχειακόν Μέγαρον Καλαμαριᾶς - Πλατεῖα Προσφυγικοῦ Ἑλληνισμοῦ - Μουσική Ἐκδήλωσις.

* Μικρά ὑποδοχή τῆς Α.Θ.Π. τοῦ Οἰκουμενικοῦ Πατριάρχου κ.κ. Βαρθολομαίου καί τῆς τιμίας συνοδείας Αὐτοῦ εἰς τό Δημαρχειακόν Μέγαρον τοῦ Δήμου Καλαμαριᾶς (Γραφεῖον Δημάρχου), ὑπό τοῦ Δημάρχου Καλαμαριᾶς κ. Ἰωάννου

Δαρδαμανέλη, παρουσίᾳ τῶν ἐπικεφαλῆς τῶν δημοτικῶν παρατάξεων. (2)

* Ἐπίσημος ὑποδοχή τοῦ Παναγιωτάτου Οἰκουμενικοῦ Πατριάρχου κ.κ. Βαρθο-λομαίου ὑπό τοῦ Δημοτικοῦ Συμβουλίου τοῦ Δήμου Καλαμαριᾶς, εἰς τήν ἔμπροσθεν Πλατεῖαν τοῦ Δημαρχειακοῦ Μεγάρου (Πλατεῖα Προσφυγικοῦ Ἑλληνισμοῦ).

Προσφώνησις ὑπό τοῦ Προέδρου τοῦ Δημοτικοῦ Συμβουλίου τοῦ Δήμου Καλαμαριᾶς κ. Δημητρίου Κυρατζῆ.

Ἀντιφώνησις ὑπό τοῦ Παναγιωτάτου Οἰκουμενικοῦ Πατριάρχου κ.κ. Βαρθολομαίου.

* "Στοῦ Γένους τόν Πατριάρχη, καλωσόρισμα" - Μουσική ἐκδήλωσις ὑπό τῆς Χορῳδίας τῆς Ἱερᾶς Μητροπόλεως Νέας Κρήνης καί Καλαμαριᾶς.

22:00 μ.μ.

* Ἐπίσημον δεῖπνον ὑπό τοῦ Περιφερειάρχου Κεντρικῆς Μακεδονίας κ. Ἀπο-στόλου Τζιτζικώστα, πρός τιμήν τοῦ Παναγιωτάτου Οἰκουμενικοῦ Πατριάρχου κ.κ. Βαρθολομαίου (Ψαροταβέρνα "Θερμαϊκός").

Πρόποσις ὑπό τοῦ Περιφερειάρχου Κεντρικῆς Μακεδονίας κ. Ἀποστόλου Τζιτζικώστα.

Ἀντιπρόποσις ὑπό τοῦ Παναγιωτάτου Οἰκουμενικοῦ Πατριάρχου κ.κ. Βαρθολομαίου.

Δευτέρα 30-05-2022:

09:45 π.μ.

* Ἀναχώρησις ἀπό τοῦ Ξενοδοχείου.

10:00 - 11:00 π.μ. Διευρυμένη Σύναξις - Τέλεσις τρισαγίου.

* Κοινή Σύναξις (Ἱερέων, Πρεσβυτερῶν καί Κατηχητῶν/ριῶν) εἰς τόν Ἱερόν Κα-θεδρικόν Ναόν Ἁγίου Νικολάου Ἀρετσοῦς (3).

Προσφώνησις ὑπό:

\*τοῦ Πανοσιολ/τάτου Ἀρχιμ. τοῦ Οἰκουμενικοῦ Θρόνου καί ἐπί τιμῇ Πρωτοσυγκέλλου τῆς Ἱερᾶς Μητροπόλεως π. Χρυσοστόμου Τριπολίτου, ἐκπροσώπου τοῦ Ἱεροῦ Κλήρου.

\*τῆς πρεσβυτέρας κ. Εὐαγγελία Τσιπούρα - Μάγνη, Ἐκπαιδευτικοῦ καί Θεολόγου, ἐκπροσώπου τῶν πρεσβυτερῶν καί

\* τοῦ κ. Βασιλείου Μαθᾶ καί δ. Μαρίας Στουγιάννη, ἐκπροσώπων τῆς νεότητος τῆς Ἱερᾶς Μητροπόλεως.

Ἀντιφώνησις ὑπό τοῦ Παναγιωτάτου Οἰκουμενικοῦ Πατριάρχου κ.κ. Βαρθολομαίου.

* Τέλεσις Πατριαρχικοῦ τρισαγίου ἐπί τοῦ τάφου τοῦ μακαριστοῦ Μητροπολί-του Νέας Κρήνης καί Καλαμαριᾶς κυροῦ Προκοπίου (Γεωργαντοπούλου), εἰς τό Ἱερόν Ταφικόν Παρεκκλήσιον Ἀναστάσεως τοῦ Κυρίου, κάτωθεν τοῦ Ἱεροῦ Καθεδρικοῦ Ναοῦ.

11:15 π.μ. - 12:15 μ.μ. Παρουσίασις Δομῶν Δήμου Καλαμαριᾶς - Θεμελίωσις Πάρκου.

* Παρουσίασις τῶν Δομῶν τοῦ Δήμου Καλαμαριᾶς: "Ἱστορικόν Ἀρχεῖον Προ-σφυγικοῦ Ἑλληνισμοῦ (ΙΑΠΕ)" (4) καί "Μουσεῖον Φωτογραφίας Χρήστου Καλεμκερῆ" (5) καί Ἐγκαίνια Ἐκθέσεως, μέ θέμα: "Καλαμαριά - 100 χρόνια προσφυγούπολη" εἰς τό Πολιτιστικόν Πολυλειτουργικόν Κέντρον τοῦ Δήμου Καλαμαριᾶς.

Χαιρετισμός ὑπό τοῦ Παναγιωτάτου Οἰκουμενικοῦ Πατριάρχου κ.κ. Βαρθολομαίου.

12:30 μ.μ.

* Θεμελίωσις πάρκου (sensory park) Δήμου Καλαμαριᾶς. (6)

13:00 μ.μ.

* Ἐπίσημον γεῦμα ὑπό τοῦ Δημάρχου Καλαμαριᾶς κ. Ἰωάννου Δαρδαμανέλη, πρός τιμήν τοῦ Παναγιωτάτου Οἰκουμενικοῦ Πατριάρχου κ.κ. Βαρθολομαίου.

Πρόποσις ὑπό τοῦ Δημάρχου Καλαμαριᾶς κ. Ἰωάννου Δαρδαμανέλη.

Ἀντιπρόποσις ὑπό τοῦ Παναγιωτάτου Οἰκουμενικοῦ Πατριάρχου κ.κ. Βαρθολομαίου.

* Ἐπιστροφή εἰς τό Ξενοδοχεῖον.

18:45 μ.μ.

* Ἀναχώρησις ἀπό τοῦ Ξενοδοχείου.

18:30 μ.μ. - 20:15 μ.μ. Ἐγκαίνια Ἐκθέσεως Ζωγραφικῆς - Ἀπολυμαντήρια Καλαμαριᾶς - Ἐπιμνημόσυνος Δέησις - Συνάντησις μετά Συλλόγων.

* Ἐγκαίνια ἐπετειακῆς Ἐκθέσεως Ζωγραφικῆς, ἐξ ἀφορμῆς τῆς συμπληρώσεως 100 ἐτῶν ἀπό τή Μικρασιατική Καταστροφή καί τήν προσφυγιά, στόν πολυχῶρο τέχνης τοῦ Δήμου Καλαμαριᾶς "Remezzo".

Ὑποδοχή, προσφώνησις καί παρουσίασις Ἐκθέσεως ὑπό τοῦ κ. Θεοδοσίου Κυριακίδου, Ὑπευθύνου τῆς Ἱερᾶς Μητροπόλεως τῶν Ἐπετειακῶν Ἐκδηλώσεων. Ἀντιφώνησις ὑπό τοῦ Παναγιωτάτου Οἰκουμενικοῦ Πατριάρχου κ.κ. Βαρθολομαίου.

* Ἐπίσκεψις εἰς τά "Ἀπολυμαντήρια" Καλαμαριᾶς, τόπον ἱστορικῆς μνήμης. (7) ‣ Ἐπιμνημόσυνος Δέησις ὑπέρ τῶν κεκοιμημένων, πρώτων, προσφύγων τῆς Καλαμαριᾶς, ῥίψις δαφνίνου στεφάνου εἰς τήν θάλασσαν καί δενδροφύτευσις ὑπό τοῦ Παναγιωτάτου Οἰκουμενικοῦ Πατριάρχου κ.κ. Βαρθολομαίου.

Προσφώνησις ὑπό τοῦ ἐκπροσώπου τῶν Προσφυγικῶν Συλλόγων Δήμων Καλαμαριᾶς καί Θερμαϊκοῦ κ. Πολυβίου Στράντζαλη, Προέδρου τῆς Ἑνώσεως Ὁμογενῶν ἐκ Κωνσταντινουπόλεως Βορείου Ἑλλάδος.

Ἀντιφώνησις ὑπό τοῦ Παναγιωτάτου Οἰκουμενικοῦ Πατριάρχου κ.κ. Βαρθολομαίου.

* Συνάντησις μέτ’ ἐκπροσώπων τῶν προσφυγικῶν Συλλόγων Δήμων Καλαμα-ριᾶς καί Θερμαϊκοῦ.

20:30 μ.μ. Κυβερνεῖον (Παλατάκι).

* Κεντρική πολιτιστική ἐκδήλωσις τοῦ Δήμου Καλαμαριᾶς, εἰς τόν αὔλειον χῶ-ρον τοῦ Κυβερνείου (Παλατάκι), μέ θέμα: "Πάρθεν".

22:00 μ.μ.

* Δεῖπνον εἰς τό Ἱερόν Ἐπισκοπεῖον. - Ἐπιστροφή εἰς τό Ξενοδοχεῖον.

Τρίτη 31-05-2022:

10:30 π.μ.

* Ἀναχώρησις ἀπό τοῦ Ξενοδοχείου.

11:00 π.μ. - 12:15 μ.μ. Ἐπίσκεψις εἰς Δῆμον Θερμαϊκοῦ - Ἐπίδοσις τιμῆς - Καθιέρωσις Ἁγιάσματος.

* Ἐπίσημος ὑποδοχή τοῦ Παναγιωτάτου Οἰκουμενικοῦ Πατριάρχου κ.κ. Βαρθο-λομαίου ὑπό τοῦ Δημοτικοῦ Συμβουλίου τοῦ Δήμου Θερμαϊκοῦ, (8) εἰς τήν αἴθουσαν τοῦ Δημοτικοῦ Συμβουλίου, εἰς Νέους Ἐπιβάτας, καί τῶν ἐπικεφαλῆς τῶν δημοτικῶν παρατάξεων.

Προσφώνησις ὑπό τοῦ Προέδρου τοῦ Δημοτικοῦ Συμβουλίου τοῦ Δήμου Θερμαϊκοῦ κ. Δημητρίου Πασχαλιᾶ.

Προσφώνησις ὑπό τοῦ Δημάρχου Θερμαϊκοῦ κ. Γεωργίου Τσαμασλῆ. Ἀνάγνωσις ἀποφάσεως τοῦ Δημοτικοῦ Συμβουλίου Δήμου Θερμαϊκοῦ ἀνακηρύξεως τοῦ Παναγιωτάτου Οἰκουμενικοῦ Πατριάρχου κ.κ. Βαρθολομαίου εἰς Ἐπίτιμον Δημότην Δήμου Θερμαϊκοῦ, καί ἐπίδοσις τιμής.

Ἀντιφώνησις ὑπό τοῦ Παναγιωτάτου Οἰκουμενικοῦ Πατριάρχου κ.κ. Βαρθολομαίου.

12:30 μ.μ. - 13:15 μ.μ.

* Καθιέρωσις ἁγιάσματος φρέατος νεομάρτυρος Ἁγίου Ἀργυρίου τοῦ Ἐπανομί-του, εἰς Ἐπανομήν, καί δενδροφύτευσις ὑπό τοῦ Παναγιωτάτου Οἰκουμενικοῦ Πατριάρχου κ.κ. Βαρθολομαίου.

Σύντομος προσφώνησις ὑπό τοῦ Μητροπολίτου Νέας Κρήνης καί Καλαμαριᾶς κ. Ἰουστίνου.

Ἀντιφώνησις ὑπό τοῦ Παναγιωτάτου Οἰκουμενικοῦ Πατριάρχου κ.κ. Βαρθολομαίου.

13:30 μ.μ.

* Ἐπίσημον γεῦμα ὑπό τοῦ Δημάρχου Θερμαϊκοῦ κ. Γεωρίου Τσαμασλῆ, πρός τιμήν τοῦ Παναγιωτάτου Οἰκουμενικοῦ Πατριάρχου κ.κ. Βαρθολομαίου εἰς τό ἑστιατόριον "ΚΥΜΑ".

Πρόποσις ὑπό τοῦ Δημάρχου Θερμαϊκοῦ κ. Γεωρίου Τσαμασλῆ.

Ἀντιπρόποσις ὑπό τοῦ Παναγιωτάτου Οἰκουμενικοῦ Πατριάρχου κ.κ. Βαρθολομαίου.

* Ἐπιστροφή εἰς τό Ξενοδοχεῖον.

17:30 μ.μ.

* Ἀναχώρησις ἀπό τοῦ Ξενοδοχείου.

18:00 μ.μ. - 20:30 μ.μ. Διά θαλάσσης ξενάγησις - Θεμελίωσις Καθολικοῦ. ‣ Ἐπιβίβασις εἰς πλοιάριον ἀπό τῆς προκυμαίας τῆς Περαίας, ξενάγησις, ἐν πλῷ, τῆς ἀκτογραμμῆς τοῦ Δήμου Θερμαϊκοῦ καί ἀποβίβασις εἰς τήν προκυμαίαν τῆς Νέας Μηχανιώνας.

* Κατάθεσις θεμελίου λίθου τοῦ Ἱεροῦ Καθολικοῦ τῆς, ὑπό σύστασιν, Ἱερᾶς Μονῆς Ἁγίας Αἰκατερίνης, εἰς Ἐπανομήν.

Προσφώνησις ὑπό τοῦ Μητροπολίτου Νέας Κρήνης καί Καλαμαριᾶς κ. Ἰουστίνου.

Ἀντιφώνησις ὑπό τοῦ Παναγιωτάτου Οἰκουμενικοῦ Πατριάρχου κ.κ. Βαρθολομαίου.

21:00 μ.μ.

* Δεῖπνον εἰς τό ἑστιατόριον "ΚΤΗΜΑ ΓΕΡΟΒΑΣΙΛΕΙΟΥ".

Πρός μοναχούς καί μοναχές συμβουλευτικαί παραινέσεις ὑπό τοῦ Παναγιωτάτου Οἰκουμενικοῦ Πατριάρχου κ.κ. Βαρθολομαίου. - Ἐπιστροφή εἰς τό Ξενοδοχεῖον.

Τετάρτη 01-06-2022:

08:15 π.μ.

* Ἀναχώρησις ἀπό τοῦ Ξενοδοχείου.

08:45 π.μ.

* Πατριαρχική Θεία Λειτουργία εἰς τόν Ἱερόν Ναόν Παναγίας Φανερωμένης Νέ-ας Μηχανιώνας (9).

Προσφώνησις ὑπό τοῦ Μητροπολίτου Νέας Κρήνης καί Καλαμαριᾶς κ. Ἰουστίνου.

Ἀντιφώνησις ὑπό τοῦ Παναγιωτάτου Οἰκουμενικοῦ Πατριάρχου κ.κ. Βαρθολομαίου.

* Ῥίψις δαφνίνου στεφάνου εἰς τήν θάλασσαν τῆς Νέας Μηχανιώνας καί ἐπι-μνημόσυνος δέησις ὑπερ ἀναπαύσεως παντων τῶν, ἐκ Προποντίδος καί Ἀνατολικῆς Θράκης, προσφύγων.
* Ἐπιστροφή εἰς τό Ξενοδοχεῖον καί ἐπίσημον γεῦμα, εἰς τό ἑστιατόριον αὐτοῦ, παρατεθησόμενον ὑπό τοῦ Μητροπολίτου Νέας Κρήνης καί Καλαμαριᾶς κ. Ἰουστίνου.

Πρόποσις ὑπό τοῦ Μητροπολίτου Νέας Κρήνης καί Καλαμαριᾶς κ. Ἰουστίνου. Ἀντιπρόποσις ὑπό τοῦ Παναγιωτάτου Οἰκουμενικοῦ Πατριάρχου κ.κ. Βαρθολομαίου.

ΠΑΡΑΡΤΗΜΑ

* 1. Στήν Ἑλλάδα, τόν Αὔγουστο τοῦ 1921, πρόσφυγες τοῦ Κάρς ἀπό τό Βατούμ, 3.740 κάτοικοι, μέ επικεφαλῆς τόν Ἱερέα Γεώργιο, ἐγκαταστάθηκαν στήν Καλαμαριά, ὅπου δημιούργησαν παράγκες διαμονῆς καί μία παράγκα γιά τήν Ἐκκλησία τῆς Μεταμορφώσεως τοῦ Σωτῆρος στό κέντρο τῆς περιοχῆς, μεταξύ τῶν ὁδῶν Τραπεζοῦντος 87 καί Βαζελῶνος 15. Στήν ἀνακαίνιση τοῦ Ναοῦ τῆς Μεταμορφώσεως βοήθησε ὁ προύχοντας Γεώργιος Λαζαρίδης, στήν μνήμη τῆς ἀδικοχαμένης κόρης του Γαλήνης. Ὅμως, μία ξαφνική φωτιά ἔκαψε ἕνα μεγάλο οἰκοδομικό τετράγωνο καί μαζί καί τήν Ἐκκλησία -παράγκα- τῆς Μεταμορφώσεως τοῦ Σωτῆρος. Τόν χειμῶνα ξεκίνησε μία ἀρχόντισσα ἀπό τήν Θεσσαλονίκη, γιά νά μεταβεῖ μέ καράβι στήν Ἀλεξάνδρεια, ὅπου ζοῦσε ὁ ἀδερλφός της Χρῆστος Κομητόπουλος. Ἦταν ἡ Ἑλένη Σταματοπούλου - Κομητοπούλου, ἡ ὁποία ἐπάνω στό καράβι προσευχήθηκε στόν Χριστό καί τόν παρακάλεσε νά τούς σώσει ἀπό τήν περιπέτεια, κάνοντας τάμα. Τό τάμα της ῆταν νά κτίσει μία Ἐκκλησία, ὅταν ἐπιστρέψει στήν Θεσσαλονίκη. Αὐτά διηγήθηκε καί στόν ἀδελφό της, ὁ ὁποῖος τῆς ὑποσχέθηκε νά τήν βοηθήσει στό τάμα αὐτό. Μέ τήν ἐπιστροφή της ἡ Ἑλένη Κομητοπούλου πῆγε στόν Μητροπολιτη Γεννάδιο, τοῦ εἶπε γιά τό τάμα της καί ὁ ἴδιος τῆς ὑπέδειξε γιά τόν Ναό τῆς Μεταμορφώσεως, ὁ ὁποῖος εἶχε καεῖ. Ἡ Ἐκκλησία ἦταν πραγματικότητα τό 1932, ὁ Τραπεζούντιος Μηχανικός Δημήτριος Φυλλιτζῆς ἀνέλαβε δωρεάν τήν ἐπίβλεψη. Μέσα στήν Ἐκκλησία βρῆκαν καταφύγιο πολλά ἱερά κειμήλια μέ σημαντικότερα αὐτῶν "ὁ δικέφαλος ἀετός", πού κοσμεῖ ἐξωτερικά τά προπύλαια τοῦ Ἱεροῦ Ναοῦ, καί ἐσωτερικά ὁ κεντρικός πολυέλεος ἀπό τήν Ἑλληνική Μητρόπολη τῆς Μεταμορφώσεως ἀπό τήν πόλη Κάρς τῆς Ρωσίας. Τά ἐγκαίνια τελέσθηκαν 8 Μαΐου τοῦ 1932, ἀπό τόν Μητροπολίτη Θεσσαλονίκης Γεννάδιο.

* 1. Ἡ περιοχή, πού σήμερα ὀνομάζουμε Καλαμαριά, ἔχει πανάρχαια ἱστορία. Ἡ ζωή ἐδῶ ἄνθισε πρίν ἱδρυθεῖ ἡ Θεσσαλονίκη ἀπό τόν Κάσσανδρο, τό 315 π.Χ. Συγκεκριμένα, στό ἀκρωτήριο τῆς Καλαμαριᾶς, τό Καραμπουρνάκι (Μικρό Ἔμβολο), οἱ ἀρχαιολογικές ἀνασκαφές καί ἔρευνες ἐπιβεβαίωσαν τήν ὕπαρξη ἑνός προϊστορικοῦ οἰκισμοῦ. Αὐτός γνώρισε μεγάλη ἀκμή τόν 5ο π.Χ. αἰῶνα, ἀφοῦ ἀπό τά εὑρήματα ἀποδείχθηκε ἡ ἐπικοινωνία του μέ τόν Μυκηναϊκό πολιτισμό, τήν Ἀττική, τήν Ἰωνία καί τά νησιά τοῦ Αἰγαίου. Σήμερα, οἱ ἀρχαιολόγοι ἐκτιμοῦν ὅτι τό Καραμπουρνάκι ταυτίζεται μέ τήν Ἁλία Θέρμη, δηλαδή τό ἐμπορικό λιμάνι τῆς ἀρχαίας Θέρμης. Ἐπίσης, ἰδιαίτερο ἀρχαιολογικό ἐνδιαφέρον παρουσιάζει καί τό ὑποθαλάσσιο τεῖχος, κατά μῆκος τῆς ἀκτῆς στό Καραμπουρνάκι.

Τό τοπωνύμιο "Καλαμαριά" πρωτοεμφανίζεται τό 1083 σέ ἔγγραφο τῆς Μονῆς Ξενοφῶντος τοῦ Ἁγίου Ὄρους καί ἀναφέρεται στή νοτιοανατολική πλευρά τῆς Θεσσαλονίκης. Αὐτή ἡ ὀνομασία πιθανόν νά προῆλθε ἀπό παράφραση τοῦ ὅρου "καλή μεριά", ἐξαιτίας τῆς πλούσιας βλάστησης, τῶν εὔφορων ἀγρών, τῶν πολλῶν καρποφόρων δένδρων, τῶν ἀμπελώνων καί τῶν λουλουδιῶν πού εἶχε τότε. Μία ἄλλη ἐκδοχή ὑποστηρίζει ὅτι τό ὄνομα εἶναι παράγωγο τῶν λέξεων "σκάλα - μεριά». Σκάλα ἦταν ὁ Βυζαντινός ναύσταθμος, πού ὑπῆρχε στήν περιοχή τοῦ Μικροῦ Ἐμβόλου καί προστάτευε τήν εἴσοδο τοῦ Θερμαϊκοῦ κόλπου ἀπό τίς ἐπιδρομές τῶν Ἀράβων πειρατῶν, μέχρι τόν 10ο αἰῶνα. Μεταξύ τῶν ἐτῶν 904 καί 1083, ἡ διοικητική διαίρεση τῶν Βυζαντινῶν, καθόριζε τή νοτιοανατολική περιοχή τῆς Θεσσαλονίκης ὡς Βάνδον καί ἀργότερα, τό 1300, ὡς Καπετανίκειον Καλαμαριᾶς. Γιά τόν λόγο αὐτό ἡ Κασσανδρειώτικη Πύλη πού ὁδηγεῖ ἀπό τήν Θεσσαλονίκη πρός τήν Χαλκιδική, μετονομάσθηκε σέ Πύλη τῆς Καλαμαριᾶς, ὀνομασία πού διατηρεῖ ἕως τίς ἀρχές τοῦ 20οῦ αἰῶνα. Στά ἐκτεταμένα ὅρια τοῦ Καπετανικείου, ἐκτός ἀπό τήν γεωργική παραγωγή, ἀκμάζουν, ἐπίσης, τά μοναστήρια καί τά δεκατρία ὀνομαστά μετόχια αὐτῶν.

Στή μεγαλύτερη ἔκταση τῆς σημερινῆς Καλαμαριᾶς, ὅπως κέντρο Καλαμαριᾶς, Ἀρετσοῦ, Καραμπουρνάκι, Βυζάντιο, Βότση, Φοίνικα, ἀλλά καί πιό πέρα μέχρι τήν Σχολή Πολέμου, οἱ σύμμαχοί μας ἀγγλογάλλοι δημιούργησαν διάφορες ἐγκαταστάσεις, γιά τίς ἀνάγκες τοῦ Μακεδονικοῦ Μετώπου κατά τῶν Κεντρικῶν Δυνάμεων, στή διάρκεια τοῦ Α’ Παγκοσμίου Πολέμου (1915-1918). Ἀεροδρόμια, στρατόπεδα, ἀποθῆκες ἀνεφοδιασμοῦ, νοσοκομεῖα, ἀπολυμαντήριο, ἀκόμη καί κοιμητήριο. Ἐπίσης, κατασκεύασαν σιδηροδρομική γραμμή γιά μεταφορά πολεμοφοδίων ἀπό τό λιμάνι τῆς Θεσσαλονίκης μέχρι τήν περιοχή τῆς Σχολῆς Πολέμου. Διέσχιζε τήν ἀνατολική Θεσσαλονίκη, περνώντας περίπου παράλληλα τῆς ὁδοῦ Παπαναστασίου, ἀπό τήν περιοχή Χαριλάου καί τίς παρυφές τοῦ Βότση καί τοῦ Φοίνικα.

Στό ὑπόλοιπο τμῆμα της ἡ Καλαμαριά ἦταν ἀκατοίκητη μέχρι τό 1920. Τότε ἦρθαν μέ ἀτμόπλοια ἐδῶ οἱ πρῶτοι Ἕλληνες πρόσφυγες ἀπό τόν Καύκασο καί τή Ρωσία. Ἡ Πρόνοια χρησιμοποίησε ὅλους τούς κενούς, πλέον, θαλάμους γιά τήν προσωρινή ἐγκατάσταση αὐτῶν. Μετά τή Μικρασιατική καταστροφή τοῦ 1922 καί τήν ὑποχρεωτική ἀνταλλαγή τῶν πληθυσμῶν μέ τή συνθήκη τῆς Λοζάνης τοῦ 1923, πολύ περισσότερα κύματα ἐξαντλημένων προσφύγων ὑποδέχθηκε ἡ Καλαμαριά.

Ἡ τραγωδία τῆς Μικρασιατικῆς καταστροφῆς δικαιολογημένα θεωρεῖται ἀπό τούς ἱστορικούς ὡς ἡ μεγαλύτερη καταστροφή γιά τόν Ἑλληνισμό, μετά τήν πτώση τῆς Κωνσταντινούπολης τό 1453. Περίπου 1.250.000 Ἕλληνες ἀναγκάστηκαν νά φύγουν ἀπό τόν Πόντο, τή Μικρά Ἀσία καί τήν Ἀνατ. Θράκη γιά νά ἔρθουν στήν Ἑλλάδα ὡς πρόσφυγες. Σύμφωνα μέ τήν ἀπογραφή τοῦ 1928, τό 1/4 τῶν προσφύγων (κυρίως ἀστοί) ἐγκαταστάθηκαν στή Νότια Ἑλλάδα καί τά 3/4 (κυρίως ἀγρότες) στήν Βόρεια Ἑλλάδα. Ἀπό αὐτούς, περίπου 117.000 ἐγκαταστάθηκαν στήν Θεσσαλονίκη, τήν ὁποία δίκαια ὁ συγγραφέας Γ. Ἰωάννου ἀποκαλεῖ "Πρωτεύουσα τῶν προσφύγων". Τό μεγαλύτερο μέρος αὐτῶν ἐγκαταστάθηκε στήν Καλαμαριά, ἡ οποία ἔγινε ὁ πολυπληθέστερος προσφυγικός συνοικισμός, μιά πραγματική προσφυγομάνα. Ἀξίζει νά σημειωθεῖ ὅτι ἡ Μακεδονία εἶχε μόλις πρίν 10 χρόνια ἀπελευθερωθεῖ, ὕστερα ἀπό 460 χρόνια Ὀθωμανικῆς κατοχῆς.

Οἱ πρόσφυγες τῆς Καλαμαριᾶς, μέ ἐπικρατέστερο τό Ποντιακό στοιχεῖο, εἶχαν νά ἀντιμετωπίσουν τήν πείνα, τίς στερήσεις, τήν ἀνεργία ἀλλά καί τίς ἀρρώστιες -κυρίως ἑλονοσία καί τύφο- πού μαζί μέ τίς κακουχίες τούς θέριζαν. Ἡ δυσκολία τῆς προσαρμογῆς στήν καινούργια πατρίδα ἦταν μεγάλη. Ὅμως, ἀκόμη μεγαλύτερο ἦταν τό πεῖσμα τους, ἡ δύναμη καί τό πάθος γιά ἕνα καινούργιο ξεκίνημα, μιά νέα ζωή. Μετά ἀπό διαμονή τούς πρώτους μῆνες σέ σκηνές καί στή συνέχεια σέ συμμαχικούς στρατιωτικούς θαλάμους, ἀπό τό 1926 ξεκινά ἡ διανομή τῶν οἰκοπέδων καί ἡ κατασκευή τῶν πρώτων σπιτιῶν, τά περισσότερα παράγκες στήν ἀρχή, μέ τή βοήθεια τῆς Ἑπιτροπῆς Ἀποκατάστασης Προσφύγων καί τῆς Κοινωνικῆς Πρόνοιας. Ὀργάνωσαν σωματεῖα καί συλλόγους γιά νά διατηρήσουν ἀκμαῖο τό ἠθικό τους καί νά διαφυλάξουν τά ἱερά καί τά ὅσια ἀπό τίς ἀλησμόνητες πατρίδες τους. Ἔτσι, τό 1925 ἐπανίδρυσαν τό ἀρχαιότερο Ἑλληνικό - Ποντιακό σωματεῖο (ἱδρύθηκε τό 1869 στήν Τραπεζοῦντα), τήν "Ἀδελφότητα Κρωμναίων", ἀλλά καί τόν Μουσικογυμναστικό Σύλλογο "Ἀπόλλων".

Τήν προσπάθεια ἀνασυγκρότησης καί ἀνάπτυξης διακόπτει λίγα χρόνια μετά ὁ Β’ Παγκόσμιος Πόλεμος. Ἔτσι, στήν ἀρχή τῆς γερμανο-ιταλικῆς κατοχῆς (1941-42) ἡ Καλαμαριά πληρώνει τόν δικό της φόρο αἵματος μέ συνολικά 32 νε- κρά παλικάρια της. 'Επειδή βρισκόταν κοντά στόν στρατιωτικό στόχο τοῦ ἀεροδρομίου τῆς Μίκρας, ἀμέσως μετά τόν Φοίνικα, δεχόταν συχνά βομβαρδισμούς. Ἐπιπλέον, οἱ Καλαμαριῶτες πῆραν ἐνεργό μέρος στήν Ἐθνική Ἀντίσταση (1941-44) ἔχοντας περισσότερα ἀπό 30 θύματα, τά 11 ἀπό αὐτά στό γνωστό μπλόκο τῆς 13ης Αὐγούστου 1944, τό ὁποῖο ἔγινε τραγούδι ἀπό τόν Βασίλη Τσιτσάνη.

Ἡ Καλαμαριά ἱδρύθηκε τό 1922 ὡς οἰκισμός τοῦ Δήμου Θεσσαλονίκης. Τήν 1/1/1943 ἔγινε Δῆμος μέ ἔκταση 6,5 km2 καί πληθυσμό 10.500 κατοίκους. Σήμερα, ἔχει ἔκταση 7,2 km2 καί πληθυσμό πού ξεπερνᾶ τούς 110.000 κατοίκους (91.300 στήν ἀπογραφή τοῦ 2011). Εἶναι κτισμένη στήν ἀνατολική ἀκτή τοῦ Θερμαϊκοῦ Κόλπου καί ἡ παραλία της ἔχει μῆκος 4,5 km.

1. Τό ἔτος 1974, μετά τόν σεισμό, ἐλήφθη ἀπόφαση, πρός ἀνοικοδόμηση τοῦ ἐνοριακοῦ Ἱεροῦ Ναοῦ τοῦ Ἁγίου Νικολάου Ἀρετσοῦς, σέ ἀντικατάσταση τοῦ πρώτου Ἱεροῦ Ναοῦ πού ἔκτισαν οἱ πρόσφυγες τῆς Ἀρετσοῦς. Τά σχέδια ἐκπονήθηκαν τό ἑπόμενος ἔτος καί, συγκεκριμένα, στίς 30 Ὀκτωβρίου τοῦ 1975. Τά ἐγκαίνια τοῦ Ἱεροῦ Ναοῦ Ἁγίου Νικολάου Ἀρετσοῦς τελέσθηκαν ἀπό τόν πρῶτο Μητροπολίτη Νέας Κρήνης καί Καλαμαριᾶς κυρό Προκόπιο. Σχεδιαστικά, ὁ Ἱερός Ναός εἶναι Βασιλική μέ Τροῦλο καί σέ τετραγωνικά μέτρα περίπου 600. Ἀπό τοῦ ἔτους 2016, κατόπιν ἀποφάσεως τοῦ Μητροπολίτου Νέας Κρήνης καί Καλαμαριᾶς κ. Ἰουστίνου καί σχετικῆς ἐγκρίσεως τῆς Ἱερᾶς Συνόδου τῆς Ἐκκλησίας τῆς Ἑλλάδος, καθορίσθηκε ὡς Ἱερός Καθεδρικός Ναός τῆς Ἱερᾶς Μητροπόλεως.
2. Τό Ἱστορικό Ἀρχεῖο Προσφυγικοῦ Ἑλληνισμοῦ (Ι.Α.Π.Ε.) λειτουργεῖ ἀπό τό 1994, ὡς Νομικό Πρόσωπο Δημοσίου Δικαίου τοῦ Δήμου Καλαμαριᾶς. Σκοπός τοῦ φορέα εἶναι ἡ συμβολή στή διατήρηση τῆς μνήμης καί στήν ἀναδειξη τῆς ἱστορικῆς ταυτότητας τοῦ προσφυγικοῦ ἑλληνισμοῦ. Οἱ δραστηριότητές του, ἀφοροῦν κυρίως τό μεγάλο προσφυγικό ρεῦμα τῆς Μικρασιατικῆς Καταστροφής καί τῆς ἀνταλλαγῆς πληθυσμῶν ἀπό τόν Πόντο, τή Μικρά Ἀσία καί τήν Ἀνατολική Θράκη. Οἱ ἐρευνητικές προσπάθειες, ἐπίσης, περιλαμβάνουν τόν ἑλληνισμό τῆς Ἀν. Ρωμυλίας, τῆς Κωνσταντινούπολης, τῆς Ἴμβρου καί τῆς Τενέδου, καθώς καί τούς Ἑλληνοκύπριους πρόσφυγες μετά τήν τουρκική εἰσβολή καί κατοχή στήν Κύπρο τό 1974. Ἀκόμη, τούς Ἕλληνες μετανάστες καί ὁμογενεῖς σέ ὅλο τόν κόσμο, καθώς καί τούς ἑλληνικῆς καταγωγῆς πληθυσμούς ἀπό τίς χῶρες τῆς πρώην Ε.Σ.Σ.Δ. καί τῆς Ἀλβανίας, πού ἐγκαταστάθηκαν στήν Ἑλλάδα τήν δεκαετία τοῦ '90.
3. Ὁ Χρῆστος Καλεμκερῆς γεννήθηκε στήν Θεσσαλονίκη τό 1930 ἀπό Μικρασιάτες γονεῖς. Τά δύσκολα χρόνια τῆς κατοχῆς τά ἔζησε στήν Καλαμαριά. Ἀπό πολύ μικρή ἡλικία, τό ἐπιχειρηματικό του δαιμόνιο βρῆκε διέξοδο, ἀρχικά στόν κλάδο τῆς ζαχαροπλαστικῆς, ἀργότερα στήν κλωστοϋφαντουργία καί, τελικά, στίς κατασκευές. Ὅμως, παράλληλα μέ τήν κυρίως ἐργασία του, γεννιέται καί φουντώνει ὁλοένα ἡ μεγάλη του ἀγάπη γιά τήν πατρίδα του, ἡ ὁποία θά τόν ὠθήσει στήν ἀναζήτηση καί συλλογή ἀντικειμένων ἱστορικῆς ἀξίας.

Ἀρχικά, ἀσχολήθηκε μέ τή συλλογή γραμματοσήμων, πού τοῦ ἔδινε τή δυνατότητα νά ἐντρυφήσει στήν ἱστορία κάθε τόπου καί νά τή χτίζει ὁ ἴδιος σταδιακά. Τά χρυσά μετάλλια σέ εὒρωπαϊκούς διαγωνισμούς, μέ ἀποκορύφωση τή βράβευση τῆς ἀποτύπωσης τῆς Ἱστορίας τῆς Ἰονίου Πολιτείας μέσῳ τῆς ταχυδρομικῆς ἱστορίας, ἀφοῦ τοῦ ἐπέφεραν τήν ὕστατη διάκριση καί ἀναγνώριση στόν κύκλο τῶν συλλεκτῶν τῆς Εὐρώπης, τόν ὤθησαν νά στραφεῖ πολύ νωρίς στή συλλογή ἱστορικῶν φωτογραφιῶν, πρίν ἀκόμα ἡ πώλησή τους ἀνθίσει στούς δημοπρατικούς οἴκους τῆς Εὐρώπης.

Ἀπό τή δεκαετία τοῦ 1970 καί ἔπειτα, τό πάθος του γιά τή φωτογραφία θά τόν ὁδηγήσει σέ ὅλες τίς μεγάλες πόλεις τῆς Εὐρώπης, στούς μεγαλύτερους εὐρωπαϊκούς οἴκους δημοπρασιῶν, "ψαχουλεύοντας" καί "χτυπώντας" τίς φωτογραφίες πού ἔνιωθε ὅτι διαφημίζουν τόν τόπο του παγκοσμίως καί ὅτι ἀνήκουν σέ αὐτόν. Ἔνιωθε ὡς ἐθνικό του χρέος νά ἐπαναπατρίσει αὐτά τά ἐθνικά ἔργα τέχνης καί νά συστήσει τήν ἰδιωτική του συλλογή.

Σταδιακά, δημιούργησε ἕνα ἀπό τά μεγαλύτερα, σέ ἀξία καί περιεχόμενο, φωτογραφικά αρχεῖα. Τά ταξίδια του στήν Εὐρώπη, οἱ ἐπισκέψεις σέ μουσειακούς χώρους, ἡ δίψα γιά ἀπόκτηση γνώσης τῆς ἱστορίας τῆς Ἑλλάδας, διεύρυναν τό πάθος τῆς ἐνασχόλησής του μέ τή φωτογραφία. Μέ τόν καιρό διείσδυε περισσότερο στούς συλλεκτικούς γρίφους τῶν παλιῶν φωτογραφιῶν: παλαιοπωλεῖα τῶν μεγάλων πόλεων τῆς Εὐρώπης ἔγιναν τά μόνιμα στέκια του, ἑνῶ εἰσχώρησε καί στούς οἴκους δημοπρασιῶν, ἀρχικά ὡς ἀγοραστής καί ἀργότερα ὡς ἐκτιμητής. Μέχρι τό 2001, πού δώρισε τή συλλογή του στό Δῆμο Καλαμαριᾶς, εἶχε καταφέρει νά καθιερωθεῖ τόσο ὡς συλλέκτης, ὅσο καί ὡς εἰδικός τῆς συλλεκτικῆς φωτογραφίας.

Ἡ ἐμπειρία ἀπό τό ἐξωτερικό δημιούργησε στό Χρῆστο Καλεμκερῆ τό μεράκι νά συστήσει καί αὐτός ἕνα μουσεῖο. Ἔτσι, ἔλαβε τήν ἀπόφαση νά δωρίσει τό ὑλικό πού μέ κόπο καί κατάθεση προσωπικῆς περιουσίας δημιούργησε καί νά δημιουργήσει μουσεῖο. Σκοπός ἦταν ἡ ἐνσωμάτωση τοῦ ἀρχείου στό Μουσεῖο Φωτογραφίας Θεσσαλονίκης. Ὡστόσο, γιά λόγους δεοντολογίας ὁ Καλεμκερῆς πρόκρινε ὀρθό νά δωρίσει τό πολύτιμο ὑλικό του στήν ἰδιαίτερη πατρίδα του, τήν Καλαμαριά.

Πράγματι, τό 2001 ὁ Χρῆστος Καλεμκερῆς παραχώρησε τό ἀρχεῖο του στό Δῆμο Καλαμαριᾶς, ὁ ὁποῖος καί ἵδρυσε τό Μουσεῖο Φωτογραφίας ὡς Ν.Π.Δ.Δ. Ἕνα μέρος τοῦ ἀρχείου ἀγοράστηκε ἀπό τό Δῆμο Καλαμαριᾶς, ὡς ἔνδειξη τιμῆς στό πρόσωπό του. Γι’ αὐτό τό λόγο τό Μουσεῖο φέρει τό ὄνομά του καί ὁ ἴδιος βραβεύτηκε ἀπό τό Δῆμο ὡς Μέγας Δωρητής. Ὁ Χρῆστος Καλεμκερῆς, ὡς ἵδρυτής καί Πρόεδρος τοῦ Mουσείου, ὁριοθέτησε καί συντόνισε τό πρόγραμμα δράσεών του στόν τομέα τῶν ἐκθέσεων καί τῶν ἐκδόσεων, δημιουργώντας μέ μιά πολύ μικρή ὁμάδα συνεργατῶν ἕνα ἐκδοτικό καί ἐκθεσιακό κέντρο πανελλαδικῆς ἐμβέλειας. Τόν Ὀκτώβριο τοῦ 2016 ἀποχώρησε οἰκειοθελῶς, μεταβιβάζοντας στούς συνεχιστές του τό ὅραμά του.

6. Τό πρῶτο αἰσθητηριακό πάρκο στήν Ἑλλάδα, ἀντάξιο μέ αὐτά τῶν σκανδιναβικῶν χωρῶν, ἀναμένεται νά δημιουργηθεῖ στήν Καλαμαριά, μετά τή χρηματοδότηση πού ἐξασφάλισε ὁ Δῆμος ἀπό τήν Περιφέρεια Κεντρικῆς Μακεδονίας.

Πρόκειται γιά κάτι μοναδικό, ἕνα πάρκο πού ἐνεργοποιεῖ τήν ὀσμή, ἐφόσον ἔχει προβλεφθεῖ ἡ τοποθέτηση εἰδικῶν ἀρωματικῶν φυτῶν, τήν ἀκοή, μέσῳ τῆς ὕπαρξης τοῦ τρεχούμενου νεροῦ, πτηνῶν καί ὑπαίθριων μουσικῶν ὀργάνων, τήν ἁφή μέσῳ ἀνάγλυφων ἐπιφανειῶν, ἀλλά καί τίς συμμετοχικές δράσεις, ὅπως ὕπαρξη λαχανόκηπου κ.λπ.

Στό πάρκο διαμορφώνονται διαδρομές καί διευρυμένες περιοχές -πλατώματα, πού περιλαμβάνουν καθιστικά, τεχνητά πρανῆ- λοφίσκους χαμηλοῦ ὕψους μέ φυτεύσεις καί γκαζόν, καθώς καί μία μικρή τεχνητή λίμνη μέ τό φυσικό της περιβάλλον, ἐπιφάνειας, 27,00τ.μ. Βασικό κριτήριο, κατά τήν ἐπιλογή τῶν ὑλικῶν εἶναι ἡ χρήση συμβατῶν πρός τό περιβάλλον ὑλικῶν, ἡ τήρηση αὐστηρῶν περιβαλλοντικῶν προδιαγραφῶν καί προδιαγραφῶν ἀσφάλειας.

Τό Αἰσθητηριακό Πάρκο θά βρίσκεται ἀπέναντι ἀπό τή "Συζωή", πού φιλοξενεῖ παιδιά μέ διαταραχές ὅρασης καί πρόσθετες ἀναπηρίες, τοῦ Συλλόγου παιδιῶν μέ σύνδρομο Down καί τοῦ Συλλόγου καρκινοπαθῶν παιδιῶν, "Στοργή". Στόχος, ὅμως, εἶναι νά ἀγκαλιαστεῖ ἀπ’ ὅλο τόν κόσμο καί νά ἀποτελέσει κοινό τόπο. Εἶναι μία μεγάλη εὐκαιρία τά παιδιά νά ἐξοικειωθοῦν μέ τήν ἔννοια τῆς διαφορετικότητας, γεγονός πού θά καλλιεργήσει τό σεβασμό καί τήν ὑπευθυνότητα, πλέον ὡς ἐνήλικες πολίτες".

Τό ἔργο, ὁ προϋπολογισμός τοῦ ὁποίου φτάνει τίς 411.006 ₠, χρηματοδοτεῖται ἀπό εὐρωπαϊκούς πόρους τῆς Περιφέρειας Κεντρικῆς Μακεδονίας.

1. Τό Δημόσιον Λοιμοκαθαρτήριον ἤ Ἀπολυμαντήριον, πού βρισκόταν στήν περιοχή τῆς πλάζ Ἀρετσοῦς, ἦταν ὁ πρῶτος χῶρος ὑποδοχῆς μόλις κατέβαιναν οἱ πρόσφυγες ἀπό τό καράβι καί ἔφταναν στήν ξηρά μέ τίς βάρκες. Ὅπως θυμοῦνται οἱ πρόσφυγες ἐκείνης τῆς ἐποχῆς, ἐπρόκειτο γιά δύο μεγάλα ξύλινα παραπήγματα. Στό ἕνα ἀπολυμαίνονταν σέ κλίβανο τά ροῦχα, τά σκεύη, τά κλινοσκεπάσματα καί τά ὑπόλοιπα ὑπάρχοντα τῶν προσφύγων. Στό διπλανό κτίσμα οἱ πρόσφυγες ἦταν ὑποχρεωμένοι νά περάσουν οἱ ἴδιοι μία διαδικασία ἀπολύμανσης καί ἀποφθειρίασης, νά κουρευτοῦν καί νά κάνουν λουτρό μέ ἰσχυρά καθαριστικά καί παγωμένο νερό. Σύμφωνα μέ μαρτυρίες καί καταγραφές ἀπό τό 1916 ἕως τό 1924 κατέφτασαν στά "Ἀπολυμαντήρια" περίπου 355.000 ἔτομα συνολικά, πρόσφυγες ἀπό τή Μικρασία, τή Θράκη, τόν Καύκασο καί τόν Πόντο, ἑνῶ ἀπό αὐτούς 22.000 ἔτομα, (πολλά παιδιά), ἄφησαν μέσα στούς χώρους αὐτούς τήν τελευταία τους πνοή. «Ὁ χῶρος αὐτός χρησιμοποιήθηκε ἐκεῖνα τά χρόνια, ὡς τόπος ἀπολύμανσης καί καραντίνας γιά νά προληφθεῖ ἡ μετάδοση ἀσθενειῶν στόν τοπικό πληθυσμό. Ὁ τύφος καί ἡ δυσεντερία θέριζαν, οἱ συνθῆκες διαβίωσης ἦταν ἄθλιες. Οἱ πρόσφυγες, μετά τά βάσανα καί τίς ταλαιπωρίες, τούς διωγμούς πού εἶχαν ὑποστεῖ στίς προγονικές τους πατρίδες, κατέφθαναν στήν ἀκτή τῆς Καλαμαριᾶς καί διέμεναν σέ πρόχειρα παραπήγματα, ἐκτεθειμένοι σέ ἀσθένειες καί σέ ἀντίξοες καιρικές συνθῆκες. Πολλοί δέν ἄντεξαν, ὑπέκυψαν, ἡ περιοχή γύρω ἀπό τά "Ἀπολυμαντήρια" γέμισε μέ τάφους», θυμᾶται ἕνας ἀπόγονος προσφύγων. Μετά τή διαδικασία τῆς ἀπολύμανσης, οἱ πρόσφυγες στοιβάζονταν σέ ξύλινους θαλάμους καί σέ σκηνές. Ὁ χῶρος περιοριζόταν σέ κάποια σημεῖα μέ συρματόπλεγμα καί, σέ περίπτωση ἐμφάνισης ἐπιδημιῶν, φυλασσόταν ἀπό στρατιῶτες. "Γιά τούς περισσότερους, ἡ παραμονή τους ἐκεῖ ἀποτελοῦσε ἕνα σύντομο στάδιο, μέχρι τήν ἐνεύρεση ἑνός μονιμότερου τόπου κατοικίας σέ κάποιο χωριό τῆς Μακεδονίας ἤ στή Θεσσαλονίκη. 16.000 πρόσφυγες ρίζωσαν ὁριστικά στήν Καλαμαριά καί τούς συνοικισμούς της, διαμένοντας στά παραπήγματα, τούς "θαλάμους", ὅπως ἔμειναν στή συλλογική μνήμη, οἱ περισσότεροι γιά πολλά χρόνια.
2. Παρακάτω ἀποτυπώνεται τό πότε καί πῶς δημιουργήθηκε ἡ κάθε μία ἀπό τίς ὀκτώ δημοτικές ἑνότητες καί κοινότητες πού συναπαρτίζουν τό Δῆμο Θερμαϊκοῦ.

Ἡ ἀρχαία Αἴνεια:

Σύμφωνα μέ τή μυθολογία, ἱδρύθηκε ἀπό φυγάδες Τρῶες πού ἔφθασαν στήν περιοχή, καθοδηγούμενοι ἀπό τόν Αἰνεία. Τόν 6ο καί 5ο αἰῶνα π.Χ. ἔκοψε ἀργυρά νομίσματα (ἀπό τά παλιότερα καί πιό σπουδαῖα τοῦ Μακεδονικοῦ χώρου), ἀκολουθώντας τόν Εὐβοϊκό κανόνα, ἑνῶ ἀνῆκε στήν Ἀθηναϊκή Συμμαχία. Κάτοικοι τῆς Αἴνειας συμμετεῖχαν στήν ἵδρυση τῆς Θεσσαλονίκης καί ἡ πόλη συνέχισε γιά ἑνάμιση ἀκόμα αἰῶνα τήν ἀκμάζουσα πορεία της.

Οἱ ἀρχαιολογικές ἐνδείξεις μαρτυροῦν τή συνέχιση τῆς οἴκησης στήν εὐρύτερη περιοχή, κατά τή ρωμαϊκή, παλαιοχριστιανική καί πρώιμη βυζαντινή ἐποχή. Στήν κυρίως βυζαντινή ἐποχή, ἡ περιοχή τοῦ Μεγάλου Ἐμβόλου ὑπάγεται στό "Κατεπανίκον" τῆς Καλαμαριᾶς καί κυριότερο οἰκισμό τῆς ἐποχῆς ἀποτελεῖ ἡ Ἐπανομή. Κατά τήν περίοδο τῆς Τουρκοκρατίας, ἐντοπίζονται οἱ σημερινοί οἰκισμοί τῆς Ν. Κερασιᾶς καί τοῦ Ἀγγελοχωρίου, οἱ ὁποῖοι ἀνῆκαν στήν κατηγορία τῶν τιμαριώτικων οἰκισμῶν.

1. H Επανομή:

Ἡ Ἐπανομή (ἤ ὅπως γραφόταν παλαιότερα Ἐπανωμή), ἔχει ἔκταση 91.541 στρέμματα καί ὁ πραγματικός πληθυσμός της, σύμφωνα μέ τήν ἀπογραφή τοῦ 2001, ἦταν 8.671 κάτοικοι, οἱ ὁποῖοι αὐξήθηκαν ἐλαφρῶς καί ἔγιναν 8.979 μέ τήν ἀπογραφή τοῦ 2011. Ἡ ἔκταση τῶν ἀκτῶν της φτάνει τά 40 χιλιόμετρα, ἑνῶ τό ἀκρωτήρι της ἀποτελεῖ τό γεωγραφικό ὅριο τοῦ Θερμαϊκοῦ κόλπου. Τό 1918 ἱδρύθηκε ἡ Κοινότητα τῆς Ἐπανομῆς.

Ἡ ἀρχή τῆς ἱστορίας τῆς Ἐπανομῆς βρίσκεται πολύ παλιά, καθώς εἶναι ἀπό τούς ἀρχαιότερους οἰκισμούς τῆς περιοχῆς καί κατοικούνταν ἀπό τά νεολιθικά χρόνια.

Στήν περιοχή τῆς Ἐπανομῆς βρέθηκαν πολλά ἀρχαιολογικά εὑρήματα πού ἀναφέρονται, κυρίως, στά παλαιοχριστιανικά καί πρωτοχριστιανικά χρόνια. Ἀπό τούς σπουδαιότερους ἀρχαιολογικούς χώρους εἶναι τό νεκροταφεῖο στή θέση Λιμόρι, τό ὁποῖο ἐντοπίστηκε βορειοδυτικά τῆς Ἐπανομῆς. Πρόκειται γιά ὀργανωμένο παλαιοχριστιανικό χῶρο ταφῆς, ὁ ὁποῖος ἦταν σέ χρήση ὅλο τόν 4ο καί τό πρῶτο μισό τοῦ 5ου μ.Χ. αἰώνα.

Ἡ ἀρχαιολογική σκαπάνη ἔφερε στό φῶς 42 τάφους διαφόρων κατηγοριῶν, μέσα καί γύρω ἀπό τούς ὁποίους βρέθηκαν ἀρκετά σκεύη, ἀγγεῖα, κοσμήματα, ἀλλά καί νομίσματα πού χρονολογοῦνται ἀπό τό τέλος τοῦ 2ου μέχρι τίς ἀρχές τοῦ 5ου αἰώνα. Ἀνατολικά τοῦ νεκροταφείου στό Λιμόρι, στή θέση "Μπγιαδούδι", ἦρθαν στό φῶς τά ἐρείπια μιᾶς τρίκλιτης παλαιοχριστιανικῆς βασιλικῆς. Ὁ ναός διέθετε πλούσιο γλυπτό ἀρχιτεκτονικό διάκοσμο, μέ πολύχρωμα μάρμαρα καί ψηφιδωτά μέ φύλλα χρυσοῦ καί ἀργύρου.

Τρία χιλιόμετρα νότια τῆς Ἐπανομῆς βρίσκονται τά "Κριτζιανά", ἕνα ἀπό τά τέσσερα μεγάλα μετόχια τῆς Μονῆς τῆς Ἁγίας Ἀναστασίας. Τό χωριό ἀναφέρεται, γιά πρώτη φορά, σέ ἔγγραφο τῆς Μονῆς τῆς Ἁγίας Λαύρας τό 1110. Δυστυχῶς, δέν ὑπάρχουν καταγεγραμμένα στοιχεῖα γιά τόν τοπικό πληθυσμό ἤ τήν ἔκταση τῶν "Κριτζιανῶν". Τό βέβαιο εἶναι ὅτι τό 1530, τά "Κριτζιανά" ὑπάγονται ἤδη στό Μετόχι τῆς Ἁγίας Ἀναστασίας. Μέ τήν πάροδο τῶν ἐτῶν, τό χωριό "Κριτζιανά" ἐξαφανίστηκε, χωρίς νά ἔχει ἐντοπιστεῖ ἡ ἀκριβής του θέση, ἡ ὁποία, τό πιό πιθανό εἶναι, νά βρισκόταν στό σημερινό μετόχι τῆς Ἁγίας Ἀναστασίας. Τό μετόχι εἶναι χτισμένο μέ ὂχυρωματικό τρόπο, καθώς τήν ἐποχή πού κατασκευάστηκε, οἱ πειρατικές ἐπιδρομές ἦταν συχνό φαινόμενο στήν περιοχή. Ἡ Ἐπανομή, σέ ὅλη τήν διάρκεια τῆς Ὀθωμανικῆς κυριαρχίας, ἀνῆκε, διοικητικά, στό Ναχιγιέ τῆς Καλαμαριᾶς καί φορολογικά στό χάσι τοῦ Λόγγου. Στήν ἐπανάσταση τοῦ 1821, οἱ Επανομῖτες συμμετεῖχαν ἐνεργά μέ πολλούς ἀγωνιστές, ὅπως ὁ Γεώργιος Ἰωάννου, ὁ ὁποῖος ἦταν πληρεξούσιος τῆς Χαλκιδικῆς στήν Α’ Ἐθνοσυνέλευση Ἀνατολικῆς Χέρσου Ἑλλάδος, ὁ Χριστόδουλος Θεοδώρου (γεν. 1796), ὁ Βασίλειος Ἀντωνίου (γεν. 1790), ὁ Τριαντάφυλλος Κώστα (γεν. 1793) καί ὁ Ἀγγελῆς Λάμπρου (1796-1864).

Ἡ Ἐπανομή εἶναι περιοχή ὑψηλῆς οἰκολογικῆς σημασίας, ἀφοῦ ὁ ὑδροβιότοπος πού ὑπάρχει στήν περιοχή "Φανάρι", ἔκτασης 5.500 στρεμμάτων, λειτουργεῖ ὡς καταφύγιο ἀποδημητικῶν πουλιῶν καί ἄλλων θηραμάτων καί εἶναι πλούσιος σέ χλωρίδα καί πανίδα. Ὁ ὑδροβιότοπος τῆς Ἐπανομῆς εἶναι ἐνταγμένος στό πρόγραμμα "Natura 2000" τῆς Εὐρωπαϊκῆς Ἕνωσης. Ἡ Ἐπανομή εἶχε 4.210 κατοίκους τό 1940, ἔγιναν 4.505 τό 1951, ἀνέβηκαν στούς 4.908 τό 1991, ἀνῆλθαν στούς 6.885 τό 2001 γιά νά ἐκτιναχθοῦν στούς 9.055 μέ τήν ἀπογραφή τοῦ 2011.

2. Ἡ Περαία:

Ἡ ἱστορία τῆς περιοχῆς ξεκινάει τό 1923, ὁπότε καί ἐγκαταστάθηκαν 1.754 πρόσφυγες ἀπό τά παράλια τῆς Μικρᾶς Ἀσίας καί τῆς Ἀνατολικῆς Θράκης. Οἱ πρῶτοι κάτοικοι πού ἦρθαν μετά τή Μικρασιατική Καταστροφή, δημιούργησαν τρεῖς συνοικισμούς: τήν Ἁγία Τριάδα, τούς Νέους Ἐπιβάτες καί τήν Περαία.

Ἡ Περαία τήν ἐποχή πού ἀπελευθερώθηκε ἡ Θεσσαλονίκη ἀπό τόν Ὀθωμανικό ζυγό, ἦταν στήν ἰδιοκτησία ἑνός Τούρκου Μπέη. Κοντά στήν Περαία, καί στήν περιοχή πού σήμερα βρίσκεται μεταξύ Περαίας καί τοῦ ἀεροδρομίου Μακεδονίας, ὑπῆρχε ὁ προϋφιστάμενος τοῦ 1923 οἰκισμός "Λειβαδίκι". Μετά τήν ἄφιξη τῶν προσφύγων, ὅπου ἀρχικά ἐγκαταστάθηκαν 204 οἰκογένειες (132 ἀπό τή Δυτική Μικρά Ἀσία καί 72 ἀπό τήν Ἀνατολική Θράκη), συνολικά 740 ἄτομα. Μεταξύ τῶν πρώτων κατοίκων τῆς Περαίας ἀναφέρονται οἱ Κωνσταντῖνος Μάρτης, Κυριακή (Κική) Μάρτη (νοσοκόμα), Χοχλάκας Φώτιος, Καζάνας κ.ἄ.

Ἡ καταγωγή τῶν προσφύγων ἀπό δύο διαφορετικές περιοχές, εἶχε σάν ἀποτέλεσμα νά ὑπάρξουν διαφωνίες γιά τό ὄνομα πού θά δινόταν στόν προσφυγικό συνοικισμό. Ὁ τότε Διευθυντής Ἐποικισμοῦ Μακεδονίας πρότεινε τήν σημερινή ὀνομασία καί μετά ἀπό κλήρωση τῶν 3 προτεινόμενων ὀνομάτων, ἀπό τήν κληρωτίδα βγῆκε τό ὄνομα "Περαία".

Τό 1940 ἡ Περαία εἶχε 1.092 κατοίκους, τό 1951, μετά τόν πόλεμο 1.136, οἱ ὁποῖοι τό 1981 ἀνέβηκαν στούς 1.722, γιά νά ἀνέλθουν τό 2001 στούς 13.321 ἑνῶ μέ τήν ἀπογραφή τοῦ 2011 καταγράφηκαν 18.546 μόνιμοι κάτοικοι Περαίας.

1. Οἱ Νέοι Ἐπιβάτες:

Βρίσκονται δυτικά τῆς Περαίας καί κατά μῆκος τῆς παραλίας. Μέχρι καί τήν ἀπελευθέρωση τῆς Μακεδονίας τό 1912, ἡ περιοχή ἦταν φέουδο ἑνός Τούρκου πασᾶ καί ὀνομαζόταν "Μπαξέ Τσιφλίκ". Ὁ νέος οἰκισμός τῶν Ἐπιβατιανῶν προσφύγων δημιουργήθηκε στήν περιοχή πού βρισκόταν τό θερινό σπίτι τοῦ πασᾶ, στήν ἴδια τοποθεσία ὅπου εἶναι κτισμένος σήμερα ὁ Ναός τῆς Ὁσίας Παρασκευῆς τῆς Ἐπιβατινῆς, πολιούχου τῆς κωμοπόλεως.

Σ’ ἐκείνη τήν τοποθεσία, ἐγκαταστάθηκαν τό 1923, μετά τήν ἀνταλλαγή τῶν πληθυσμῶν, 159 προσφυγικές οἰκογένειες (631 ἄτομα), ὅλες προερχόμενες ἀπό τήν κωμόπολη Ἐπιβάτες, πού ἦταν προάστιο τῆς Κωνσταντινούπολης καί ἔδωσαν καί τό ὄνομα "Νέοι Επιβάτες". Ἄν καί δέν ἔπαψε ποτέ νά εἶναι σέ χρήση καί ἡ δεύτερη ὀνομασία "Μπαξέ Τσιφλίκι", τόσο ἀπό τούς Ἐπιβατιανούς, ὅσο καί ἀπό τούς παλιούς Θεσσαλονικεῖς.

Οἱ Νέοι Ἐπιβάτες, ἤδη ἀπό τό 1928 ἀποτελοῦσαν πόλο ἕλξης παραθέρισης τῶν Θεσσαλονικέων. Σ’ αὐτό βοηθοῦσε πάρα πολύ τό ὅτι οἱ πρόσφυγες φρόντισαν νά κάνουν ἀμέσως, μετά τήν ἐγκαταστασή τους, ἕναν ξύλινο λιμένα, καί ἡ τακτική συγκοινωνία μέ καραβάκια (ἀπό τούς Ν. Ἐπιβάτες, κατά τόν μεσοπόλεμο, ξεκινοῦσαν καθημερινά 5 καράβια).

1. Ἡ Ἁγία Τριάδα:

Βρίσκεται 25 χιλιόμετρα ἀνατολικά τῆς Θεσσαλονίκης, εἶναι δυτικά τῶν Ν. Ἐπιβατῶν καί κατά μῆκος τῆς παραλίας. Ἡ Ἁγία Τριάδα, μαζί μέ τήν Περαία καί τούς Ν. Ἐπιβάτες, βρίσκονται στήν πιό ὄμορφη ἀκτή τοῦ Θερμαϊκοῦ κόλπου καί ἀποτελοῦν ἀπό τά πιό γνωστά θέρετρα τῆς Θεσσαλονίκης, ἰδανικό μέρος γιά ἥσυχες καί χαλαρές διακοπές δίπλα στήν θάλασσα.

Στό χῶρο τῆς Ἁγίας Τριάδας, πού ἐπί τουρκοκρατίας ὀνομαζόταν "Λευκή Βρύση", ἐγκαταστάθηκαν, μετά τή Μικρασιατική καταστροφή, 40 οἰκογένειες ἀπό τό Ξάστερο καί 45 οἰκογένειες ἀπό τό Οἰκονομειό, πού βρισκόταν πολύ κοντά στήν κωμόπολη Ἐπιβάτες τῆς Κωνσταντινούπολης.

Στή δεκαετία 1960-1970 ἡ Ἁγία Τριάδα φιλοξενοῦσε καθημερινά χιλιάδες ἐπισκεπτῶν ἀπό τήν Θεσσαλονίκη, οἱ ὁποῖοι ἔφταναν ἐδῶ μέ τά καράβια "Λευκή", "Ἑλλάς", "Εὐδοκία", "Ναυτίλος" ἀπό τό Λευκό Πύργο. Τά ἴδια καραβάκια, πηγαινοέρχονταν ὅλη τή μέρα, μεταφέροντας κόσμο, πού ἀποβιβάζονταν, ἐπίσης, στήν Περαία, στούς Ν. Ἐπιβάτες (Μπαξέ Τσιφλίκι) καί τή Ν. Μηχανιώνα. Ἐκεῖ, στά πεντακάθαρα νερά, κολυμποῦσαν καί μετά ἔτρωγαν δίπλα στήν θάλασσα, στίς ταβέρνες πού μοσχοβολοῦσαν θαλασσινά.

Σύμφωνα μέ τήν ἀπογραφή τοῦ 2001 ἡ Ἁγία Τριάδα εἶχε 2.829 κατοίκους.

5. Ἡ Νέα Μηχανιώνα:

Ὁ οἰκισμός τῆς Ν. Μηχανιώνας ἱδρύθηκε τό 1923, στά πλαίσια τῆς ἀνταλλαγῆς πληθυσμῶν ἀπό πρόσφυγες προερχόμενους, στήν πλειοψηφία τους, ἀπό τήν περιοχή τοῦ Κυζίκου στήν Προποντίδα. Αὐτή ἡ πρώτη ἐγκατάσταση πραγματοποιήθηκε σέ ἔκταση 450 περίπου στρεμμάτων. Τό 1931, μέ τή διανομή γεωργικῆς γῆς, ἐνσωματώθηκαν ἐπιπλέον ἄλλα 50 στρέμματα στόν οἰκισμό. Τό 1948 ἐγκρίθηκε ρυμοτομικό σχέδιο σέ ἔκταση 650 περίπου στρεμμάτων, ἀκολουθώντας, σέ γενικές γραμμές, τήν ἤδη διαμορφωμένη κατάσταση τῆς δομημένης περιοχῆς καί ἐπεκτάθηκε στά ἤδη διανεμημένα ἀγροτεμάχια.

Ἡ περιοχή τῆς Ν. Μηχανιώνας, μέχρι καί τό 1926 υπαγόταν, διοικητικά, στήν Κοινότητα τῆς Ἐπανομῆς. Στή συνέχεια, ἀποτέλεσε ξεχωριστή κοινότητα, ἡ ὁποία συμπεριλάμβανε καί τούς οἰκισμούς τῆς Ν. Κερασιᾶς καί Ἀγγελοχωρίου. Ἀρχικά, λοιπόν, τά ὅρια τῆς Κοινότητας Ν. Μηχανιώνας ταυτιζόταν μέ τά ὅρια τοῦ "Καποδιστριακοῦ" Δήμου τῆς Ν. Μηχανιώνας. Στή συνέχεια, οἱ οἰκισμοί τοῦ Ἀγγελοχωρίου καί τῆς Ν. Κερασιᾶς ἀπετέλεσαν ξεχωριστές διοικητικές ἑνότητες (κοινότητες). Ἀπό 1 Ἰανουαρίου 1994 ἡ Κοινότητα τῆς Ν. Μηχανιώνας μετατράπηκε σέ Δῆμο, καθώς ξεπέρασε τούς 5000 κατοίκους. Ἀπό 1 Ἰανουαρίου 1995 ὑπῆρξε ἐθελούσια συνένωση μεταξύ τοῦ Δήμου Ν. Μηχανιώνας καί τῆς Κοινότητας τῆς Ν. Κερασιᾶς. Μέ τόν Ν. 2539/97 συστάθηκε ὁ νέος Δῆμος Ν. Μηχανιώνας, στόν ὁποῖο συνενώθηκαν ὁ πρώην Δῆμος Ν. Μηχανιώνας (ὁ ὁποῖος συμπεριλάμβανε ἤδη καί τήν Ν. Κερασιά) καί ἡ Κοινότητα Ἀγγελοχωρίου. Σήμερα, μετά τόν "Καλλικράτη", μετέχουν στόν ἑνιαῖο Δῆμο Θερμαϊκοῦ.

Τό 1940 ἡ Ν. Μηχανιώνα εἶχε 2.283 κατοίκους, τό 1951 μετά τόν πόλεμο 2.662 κατοίκους, οἱ ὁποῖοι τό 1981 ἔγιναν 4.020, γιά νά ἀνεβοῦν στούς 5.678 κατοίκους τό 1991, νά ἐκτοξευτοῦν τό 2001 στούς 7.155 καί νά φθάσουν σήμερα, μέ τήν ἀπογραφή τοῦ 2011, στούς 8.775 κατοίκους.

Ἡ εὐρύτερη περιοχή κατοικεῖται, τουλάχιστον ἀπό τά προϊστορικά χρόνια, γεγονός πού μαρτυρεῖ μιά σειρά ἀπό "τοῦμπες", πού ὑψώνονται ἀπό τό Μεγάλο Ἔμβολο ὡς τήν Καλλικράτεια. Στίς "τοῦμπες" αὐτές, ἐντός τῶν διοικητικῶν ὁρίων τοῦ Δήμου Ν. Μηχανιώνας, περιλαμβάνεται ἡ "τοῦμπα" τῆς Τάμπιας πού ὀρθώνεται στήν ἀπόκρημνη ἀκτή πάνω ἀπό τόν ὑδροβιότοπο τῆς Ἁλυκῆς. Ἡ θέση της ταυτίζεται μέ τή θέση τῆς πόλης "Αἴνεια", ἡ ὁποία ὑπῆρξε σημαντική πόλη, κατά τούς ἱστορικούς χρόνους.

1. Ἡ Νέα Κερασιά:

Ἱδρύθηκε, ἐπίσης, στά πλαίσια τῆς ἀνταλλαγῆς τῶν πληθυσμῶν τό 1923, μέ πρόσφυγες πού ἦλθαν, κυρίως, ἀπό τήν Κερασιά τῆς Ἀνατολικῆς Θράκης, μέ ἀποτέλεσμα τό 1928 στήν ἀπογραφή νά καταγραφοῦν 263 κάτοικοι. Ὁ οἰκισμός πού δημιουργήθηκε, ὀνομάστηκε ἀρχικά "Καραμπουρνοῦ", μετονομάστηκε τό 1926 σέ Μεγάλο Ἔμβολο καί ἀπό τό 1979 πῆρε τό ὄνομα "Νέα Κερασιά". Ἡ ρυμοτομική ὀργάνωση τοῦ οἰκισμοῦ εἶχε διαμορφωθεῖ ἤδη μέ τήν ἀρχική ἐγκατάσταση, παρόλο πού τό σχέδιο τῆς διανομῆς κυρώθηκε τό 1967, ὁπότε καί δόθηκαν τίτλοι στούς δικαιούχους. Τό 1986 καθορίστηκε διευρυμένο ὅριο οἰκισμοῦ, στό σχῆμα τοῦ ὁποίου γίνεται φανερή ἡ ἐπίδραση τῆς ἄναρχης δόμησης στήν περιοχή. Ἡ Ν. Κερασιά τό 1995 ἑνοποιήθηκε μέ τή Ν. Μηχανιώνα καί ἀποτέλεσαν ἕναν Δῆμο, γιά νά ἐνταχθοῦν, στή συνέχεια, ἀπό 1-1-2011 στόν ἑνιαῖο "Καλλικρατικό" Δῆμο Θερμαϊκοῦ. Μέ βάση τήν ἀπογραφή τοῦ 2001 εἶχε 1.105 κατοίκους, οἱ ὁποῖοι μέ τήν ἀπογραφή τοῦ 2011 ἔγιναν 1948 κάτοικοι.

1. Τό Ἀγγελοχώρι:

Δημιουργήθηκε καί αὐτό, κατά τήν ἀνταλλαγή πληθυσμῶν τοῦ 1923, ἀλλά οἱ περισσότερες ἀπό τίς 740 οἰκογένειες τοῦ ἀρχικοῦ οἰκισμοῦ διασκορπίστηκαν σέ ἄλλους οἰκισμούς τοῦ Νομοῦ Θεσσαλονίκης, ἀλλά καί τῶν Νομῶν Καβάλας, Ἠμαθίας καί Χαλκιδικῆς. Τό Ἀγγελοχώρι, ἀρχικά, ἀνῆκε, διοικητικά, στήν Κοινότητα τῆς Ἐπανομῆς ἀπό τό 1918 ἕως τό 1926, ὅταν ἀποσπάστηκε, μαζί μέ τή Ν. Μηχανιώνα καί τή Ν. Κερασιά καί ἀπετέλεσαν τήν Κοινότητα τῆς Ν. Μηχανιώνας. Στή συνέχεια, τό 1951 τό Ἀγγελοχώρι ἀπετέλεσε ξεχωριστή κοινότητα, ἑνῶ ἱδρύθηκε ὁ νέος Δῆμος Μηχανιώνας μέ ἕδρα τή Ν. Μηχανιώνα καί ὑπαγωγή σέ αὐτόν τῶν τριῶν οἰκισμῶν τῆς Ν. Μηχανιώνας, τῆς Ν. Κερασιᾶς καί τοῦ Ἀγγελοχωρίου, καθώς καί τῶν περιοχῶν τους. Στά πλαίσια τῆς ἀνταλλαγῆς πληθυσμῶν τοῦ 1923, ἐγκαταστάθηκαν στό Ἀγγελοχώρι 75 οἰκογένειες ἀπό τόν ὁμώνυμο οἰκισμό στόν Ἑλλήσποντο καί 8 οἰκογένειες ἀπό διάφορα μέρη τῆς Μικρᾶς Ἀσίας. Μέ τήν ἀπογραφή τοῦ 2011 τό Ἀγγελοχώρι εἶχε 1.178 κατοίκους. 8. Τό Μεσημέρι:

Τά ἀρχαιολογικά εὑρήματα πού ἐντοπίστηκαν στό Μεσημέρι, κυρίως οἱ τρεῖς Μακεδονικοί τάφοι, ἀλλά καί τά ἐρείπια βασιλικῆς πού βρέθηκαν στήν "τοῦμπα" τοῦ Ἁγίου Κωνσταντίνου και πού χρονολογοῦνται στήν Ἐποχή τοῦ Σιδήρου, καθώς καί στήν "τοῦμπα" Κοτζιᾶ, στά βόρεια ὅρια τοῦ σύγχρονου οἰκισμοῦ τοῦ Μεσημερίου, μαρτυροῦν τήν μακραίωνη ἱστορία τῆς περιοχῆς.

Σύμφωνα μέ τούς ἐρευνητές Γραμμένο καί Heurtley, ἡ πρώτη ἐγκατάσταση ἀνθρώπων στήν περιοχή ἔγινε στήν ὄψιμη νεολιθική ἐποχή. Ὁ πρῶτος οἰκισμός ἀριθμοῦσε 12 σπίτια. Ὡς τήν πρώϊμη ἐποχή τοῦ χαλκοῦ, καταστράφηκε καί ξαναχτίσθηκε ἄλλες 5 φορές. Ὁ οἰκισμός αὐτός, κατά τούς ἐρευνητές Ἀσλάνη καί Καστανά, θεωρεῖται ὁ παλαιότερος στή Μακεδονία.

Στά βυζαντινά χρόνια, τό Μεσημέρι ὑπάγονταν, γεωγραφικά καί διοικητικά, στό Καπετανίκιον τῆς Καλαμαριᾶς, πού εἶναι ἡ περιοχή ἀπό Καραμπουρνάκι - Χορτιάτη - Ἅγ. Πρόδρομο - Ἅγ. Μάμα - Ἰσθμό Κασσάνδρας - Θερμαϊκό Καραμπουρνάκι.

Σύμφωνα μέ πληροφορίες περιηγητῶν τοῦ 19ου καί 20οῦ αἰώνα, τό Μεσημέρι ἦταν μεικτός οἰκισμός χριστιανῶν καί μουσουλμάνων, ἐνῶ ὑπῆρχε τζαμί.

Στήν ἐπανάσταση τοῦ 1821 ὑπό τόν Ἐμμανουήλ Παπά, ἔλαβαν μέρος τό Μάϊο τοῦ 1821 ἡ Ἐπανομή μέ τό Μεσημέρι, μέ ἀρχηγό τόν Κωνσταντῖνο Δουμπιώτη.

Ἀπό τό 1918, τό Μεσημέρι ἦταν συνοικισμός τῆς Ἐπανομῆς. Ὁ πληθυσμός τοῦ Μεσημερίου αὐξήθηκε, σημαντικά, μετά τό 1922, ὅταν ἐγκαταστάθηκαν πρόσφυγες ἀπό τόν Πόντο καί τήν Ἀνατολική Ρωμυλία.

Τό Μεσημέρι, ἀποσπάστηκε ἀπό τήν κοινότητα Ἐπανομῆς καί ἔγινε ἀνεξάρτητη κοινότητα τό 1946, μέ ἔκταση 11.913 στρέμματα. Ἐκείνη τήν ἐποχή, εἶχε 551 κατοίκους. Ἀνεξάρτητη κοινότητα παρέμεινε μέχρι τό 1998, ὁπότε μέ τόν "Καποδίστρια" ἐντάχθηκε στό Δῆμο Ἐπανομῆς. Σήμερα, μετά τόν "Καλλικράτη", τό Μεσημέρι ἀνήκει στό Δῆμο Θερμαϊκοῦ. Μέ τήν ἀπογραφή τοῦ 2011 τό Μεσημέρι εἶχε 1.831 κατοίκους.

9. Στίς ἀρχές τοῦ 1923, οἱ κάτοικοι τῆς Μηχανιώνας, μιᾶς μικρῆς κωμόπολης τῆς Κυζικινῆς χερσονήσου, ἐγκαταλείπουν, βίαια, τήν πατρίδα τους, πιεσμένοι ἀπό τούς φονεῖς τσέτες τοῦ Κεμάλ ἀτατούρκ.

Κατά τόν ξεριζωμό, οἱ Μηχανιῶτες, μαζί μέ τά λίγα ὑπάρχοντά τους καί μέ μεγάλο κίνδυνο, παρέλαβαν τό πιό ἱερό θησαύρισμά τους, τήν ἱεράν Θαυματουργόν Εἰκόνα τῆς Παναγίας Φανερωμένης, ἡ ὁποία διαφυλάσσονταν, περισσότερο ἀπό ἕξι αἰῶνες, στό χωριό τους.

Φθάνοντας στήν Ἑλλάδα καί μετά σύντομη παραμονή τους στήν Αἰδηψό τῆς Βορείου Εὐβοίας, ἐγκαταστάθηκαν μόνιμα στά παράλια τῆς Ἀνατολικῆς Θεσσαλονίκης, ἱδρύοντας τήν Νέα Μηχανιώνα.

Ἡ Ἱερά Εἰκόνα τῆς Θεοτόκου τοποθετήθηκε, ἀρχικά, σέ πρόχειρο ξύλινο Ναό, τόν ὁποῖον ἔκτισαν οἱ ξεριζωμένοι κάτοικοι τῆς Μηχανιώνας, πρός τιμήν Της, ἐνῶ μέ τό πέρασμα τῶν χρόνων ἡ εὐλάβεια τῶν κατοίκων, πρός τήν Παναγία, ἔκτισε, στή θέση τοῦ πρώτου, δεύτερο Ναό. Ὁ περικαλλέστατος Ναός, ὅπου σήμερα βρίσκεται ἐνθρονισμένη ἡ ἱερά Εἰκόνα τῆς Θεοτόκου, εἶναι ὁ τρίτος, στή σειρά, Ἱερός Ναός, κτίτωρ δέ Αὐτοῦ ὁ πρῶτος Μητροπολίτης Νέας Κρήνης καί Καλαμαριᾶς κυρός Προκόπιος, ὁ Γεωργαντόπουλος.

Τόσο στήν παλαιά Μηχανιώνα, ὅσο καί στή Νέα, ἡ Ὑπεραγία Θεοτόκος, ἡ Φανερωμένη, πολλαπλῶς ἐπέδειξε τήν εὐαρέσκειά Της, πρός τά πιστά τέκνα της, τελώντας θαύματα. Ὁ ἀριθμός τῶν θαυμάτων Της εἶναι τόσο μεγάλος, πού εἶναι ἀδύνατον νά παρατεθεῖ. Ἐνδεικτικά ἀναφέρουμε, ἀπαλλαγή δαιμονιζομένων, θεραπεῖες ἀνιάτων νοσημάτων, λύσεις ἀτεκνιῶν, θεραπεῖες παραλυτικῶν, τυφλῶν, νευρασθενῶν κ. ἄ.

Ὅπως εἶναι φυσικό, ἡ φήμη τῆς Χάριτός Της ἔφθασε "εἰς τά πέρατα ἅπαντα". Καθημερινά, συρρέουν πιστοί, ὄχι μόνον ἀπό τή Θεσσαλονίκη, ἀλλά καί ἀπό ὅλη τήν Ἑλλάδα καί τό ἐξωτερικό, γιά νά προσκυνήσουν τό θαυματουργό Εἰκόνισμά Της. Αὐτό, ὅμως, πού καταπλήσσει καί συγκινεῖ, εἶναι τό γεγονός, ὅτι, κατά τόν Ἑσπερινό τῆς 22ας Αὐγούστου, παραμονή τῆς πανηγύρεως, χιλιάδες πιστοί ἀναμένουν, ἐπί ὧρες, ὄρθιοι, γιά νά περάσει ἀπό πάνω τους τό θαυματουργό ἱερό Εἰκόνισμα. Πληροφοριακά ἀναφέρουμε, ὅτι, σύμφωνα μέ στοιχεῖα τῆς ΕΛ.ΑΣ., κατά τήν, πρό τῆς πανδημίας, πανήγυρη, 60.000 πιστοί ἀνέμεναν στήν λιτανευτική ἔλευση τῆς ἱερᾶς Εἰκόνος.